અમદાવાદના પ્રાણીસંગ્રહાલય અને બાલવાટિકાના સ્થાપક રુબેન ડેવિડના ભત્રીજી મિસ સેમ્યુઅલ અમારા અંગ્રેજી સાહિત્યના પ્રોફેસર્સમાંના એક હતાં અને મૂડમાં હોય ત્યારે રુબેન ડેવિડની વાતો કરતાં. આ સાંભળીને પ્રાણીઓ પ્રત્યે આટલો લગાવ ધરાવનાર વ્યક્તિ કેવો હશે, તેના મને હંમેશા વિચાર આવતાં. સર ડેવિડ એટનબરોને જોઈને જાણે એ વિચાર મૂર્તિમંત થતા હોય તેમ લાગે. બ્રિટનના લિવિંગ આઇકોન ગણાતા સર ડેવિડે પ્રાણીઓ અને પર્યાવરણ માટે જેટલું કામ કર્યું છે, તેની નોંધ કરવી હોય તો એક દળદાર ત્રણ ભાગનું પુસ્તક જરૂર ભરાઈ જાય. બી.બી.સી. પર આવતી તમામ પર્યાવરણ અને પ્રાણીજગતને લગતી ડોક્યુમેન્ટરીમાં તેમનો અવાજ અનિવાર્ય છે. આવા મહાન વ્યક્તિએ લંડન ઝૂ માટે કંઈ ન કર્યું હોય તેવું તો કેમ બને? ઝૂ ના એક્વેરિયમમાં તો એક આખો વિભાગ તેમણે રજૂ કરેલો છે અને પ્રથમ Komodo Dragon રાજાને આ ઝૂ માં લાવવામાં પણ તેમનો વિશેષ ફાળો છે. (તેમણે રજૂ કરેલ Life સિરિઝના દસેય ભાગ જોવા જેવા છે અને તેમણે જેમાં પોતાનો અવાજ આપ્યો છે તે Planet Earth પણ અદ્દભુત છે.)